Zadeva: ZIntPK-C – Podzakonski akti – priloga k vladnemu gradivu

Na podlagi drugega odstavka 8.b člena Poslovnika Vlade Republike Slovenije se predlogu zakona priložijo tudi osnutki podzakonskih predpisov, katerih izdajo določa predlog zakona.

Na podlagi Zakona o spremembah in dopolnitvah Zakona o integriteti in preprečevanju korupcije bodo izdani naslednji akti:

* Poslovnik kandidacijske komisije
* Poslovnik komisije za preprečevanje korupcije in
* Pravilnik o načinu razpolaganja z darili.

**Poslovnik kandidacijske komisije**

Vsakokratna kandidacijska komisija bo na podlagi petega odstavka spremenjenega 9. člena ZIntPK sama pripravila svoj poslovnik. V poslovniku bo določila način svojega dela, standarde strokovne usposobljenosti, merila za izbiro in metode preverjanja usposobljenosti ob smiselni uporabi standardov, meril in metod uradniškega sveta.

Standardi strokovne usposobljenosti, merila za izbiro in metode preverjanja usposobljenosti uradnikov na položaju so objavljeni na spletnih straneh Uradniškega sveta[[1]](#footnote-1) torej predstavljajo okvir za poslovniško ureditev, dodatno pa bo lahko komisija uredila ostala vprašanja, ki bodo relevantna za konkretni postopek in jih vnaprej ni mogoče konkretneje opredeliti. Primere takšnih postopkovnih vprašanj vsebujejo tudi zapisniki izbirnih komisij v že zaključenih kandidacijskih postopkih.[[2]](#footnote-2)

**Poslovnik Komisije za preprečevanje korupcije**

Poslovnik Komisije za preprečevanje korupcije je določen v enajstem odstavku spremenjenega 11. člena Zakona o integriteti in preprečevanju korupcije. Poslovnik Komisija za preprečevanje korupcije kot samostojen in neodvisen državni organ skladno s 43. členom novele ZIntPK-C sprejme v šestih mesecih od uveljavitve zakona. Poslovnik se objavi v Uradnem listu Republike Slovenije.

Veljavni Poslovnik Komisije za preprečevanje korupcije (Uradni list RS, št. 24/12) bo treba prilagoditi, saj so nekatere procesne določbe natančneje urejene z novelo zakona., Poslovnik sprejme Komisija za preprečevanje korupcije kot samostojen in neodvisen organ z upoštevanjem zakonskega okvira.

**Pravilnik o načinu razpolaganja z darili**

Pravilnik o načinu razpolaganja z darili je določen v spremenjenem 30. členu Zakona o integriteti in preprečevanju korupcije. Skladno 43. členom novele ga sprejme ga Komisija za preprečevanje korupcije kot samostojen in neodvisen državni organ v roku šestih mesecev od uveljavitve zakona.

Z novelo ZIntPK-C se zasleduje poenotenje ureditve razpolaganja z darili za funkcionarje in javne uslužbence, zato je tudi na podzakonski ravni potrebno poenotenje. Ureditev v veljavnem Pravilniku o načinu razpolaganja z darili, ki jih sprejme funkcionar (Uradni list RS, št. 17/05, 20/06 – ZNOJF-1 in 45/10 – ZIntPK), ki ga je že doslej na podlagi veljavnega ZIntPK sprejela KPK samostojno in se nanaša le na funkcionarje, bo treba dopolniti še z določbami, ki se nanašajo na javne uslužbence. Pri tem bo okvir urejanja predstavljala veljavna Uredba o omejitvah in dolžnostih javnih uslužbencev v zvezi s sprejemanjem daril (Uradni list RS, št. 58/03 in 56/15), ki se nanaša na javne uslužbence. Predlog novele v 3. alineji prvega odstavka 52. člena razveljavlja zgoraj navedena predpisa, ki pa se uporabljata do nove določitve načina razpolaganja z darili.

Iz zgornjih pojasnil izhaja podlaga in okvir za pripravo aktov, ki jih ne bo sprejemal predlagatelj zakona, ampak kandidacijska komisija, ki še ni oblikovana ter Komisija za preprečevanje korupcije, ki je samostojen in neodvisen državni organ.

1. Glej: http://www.mju.gov.si/fileadmin/mju.gov.si/pageuploads/JAVNA\_UPRAVA/Uradniski\_svet/NOVOStandardi\_strokovne\_usp.\_11.4.2016.pdf [↑](#footnote-ref-1)
2. Glej:

http://www.up-rs.si/up-rs/uprs.nsf/cc1b0c2e0c8f0e70c1257aef00442bbd/c17b8f5939ed2688c1257c97005f44db/$FILE/Porocilo%20in%20zapisniki%20-%20javni%20poziv%2006-12-2013.pdf

http://www.up-rs.si/up-rs/uprs.nsf/cc1b0c2e0c8f0e70c1257aef00442bbd/4880a9f64bffa5b7c1257c9700604700/$FILE/Porocilo%20in%20zapisniki%20-%20javni%20poziv%2005-02-2014.pdf

http://www.up-rs.si/up-rs/uprs.nsf/cc1b0c2e0c8f0e70c1257aef00442bbd/f396412f022b14adc12581e700489e90/$FILE/Porocilo.pdf [↑](#footnote-ref-2)